CELEX: 32019R1404
Language: el
Date: 2019-09-06 00:00:00
Title: Εκτελεστικός κανονισμός (ΕΕ) 2019/1404 της Επιτροπής, της 6ης Σεπτεμβρίου 2019, σχετικά με τη δασμολογική κατάταξη ορισμένων εμπορευμάτων στη Συνδυασμένη Ονοματολογία

13.9.2019   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 236/14
               
            
         ΕΚΤΕΛΕΣΤΙΚΟΣ ΚΑΝΟΝΙΣΜΟΣ (ΕΕ) 2019/1404 ΤΗΣ ΕΠΙΤΡΟΠΗΣ
         της 6ης Σεπτεμβρίου 2019
         σχετικά με τη δασμολογική κατάταξη ορισμένων εμπορευμάτων στη Συνδυασμένη Ονοματολογία
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΕ) αριθ. 952/2013 του Ευρωπαϊκού Κοινοβουλίου και του Συμβουλίου, της 9ης Οκτωβρίου 2013, για τη θέσπιση του ενωσιακού τελωνειακού κώδικα (1), και ιδίως το άρθρο 57 παράγραφος 4 και το άρθρο 58 παράγραφος 2,
         Εκτιμώντας τα ακόλουθα:
         
                     (1)
                  
                  
                     Για να εξασφαλιστεί η ομοιόμορφη εφαρμογή της Συνδυασμένης Ονοματολογίας που προσαρτάται στον κανονισμό (ΕΟΚ) αριθ. 2658/87 του Συμβουλίου (2), είναι αναγκαίο να θεσπιστούν μέτρα όσον αφορά την κατάταξη των εμπορευμάτων που αναφέρονται στο παράρτημα του παρόντος κανονισμού.
                  
               
                     (2)
                  
                  
                     Ο κανονισμός (ΕΟΚ) αριθ. 2658/87 προβλέπει τους γενικούς κανόνες για την ερμηνεία της Συνδυασμένης Ονοματολογίας (ΣΟ). Οι εν λόγω κανόνες ισχύουν επίσης και για κάθε άλλη ονοματολογία η οποία βασίζεται εν όλω ή εν μέρει στη ΣΟ ή προσθέτει σε αυτήν οποιαδήποτε νέα υποδιαίρεση και θεσπίζεται με ειδικές διατάξεις της Ένωσης με σκοπό την εφαρμογή δασμολογικών και άλλων μέτρων σχετικά με τις εμπορευματικές συναλλαγές.
                  
               
                     (3)
                  
                  
                     Κατ' εφαρμογή αυτών των γενικών κανόνων, τα εμπορεύματα που περιγράφονται στη στήλη (1) του πίνακα που περιλαμβάνεται στο παράρτημα θα πρέπει να καταταγούν στον κωδικό ΣΟ που εμφαίνεται στη στήλη (2), για τους λόγους που αναφέρονται στη στήλη (3) του εν λόγω πίνακα.
                  
               
                     (4)
                  
                  
                     Είναι σκόπιμο να προβλεφθεί ότι ο δικαιούχος των δεσμευτικών δασμολογικών πληροφοριών, οι οποίες έχουν εκδοθεί σχετικά με τα εμπορεύματα που αφορά ο παρών κανονισμός και δεν είναι σύμφωνες με τον παρόντα κανονισμό, μπορεί να συνεχίσει να τις επικαλείται επί μια ορισμένη χρονική περίοδο, σύμφωνα με τις διατάξεις του άρθρου 34 παράγραφος 9 του κανονισμού (ΕΕ) αριθ. 952/2013. Η περίοδος αυτή θα πρέπει να είναι τρίμηνη.
                  
               
                     (5)
                  
                  
                     Τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Τελωνειακού Κώδικα,
                  
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
         
            Άρθρο 1
            Τα εμπορεύματα που περιγράφονται στη στήλη (1) του πίνακα που περιλαμβάνεται στο παράρτημα κατατάσσονται στη Συνδυασμένη Ονοματολογία στον κωδικό ΣΟ που αναφέρεται στη στήλη (2) του εν λόγω πίνακα.
         
         
            Άρθρο 2
            Οι δεσμευτικές δασμολογικές πληροφορίες που δεν είναι σύμφωνες με τον παρόντα κανονισμό μπορούν να συνεχίσουν να αποτελούν αντικείμενο επίκλησης, σύμφωνα με τις διατάξεις του άρθρου 34 παράγραφος 9 του κανονισμού (ΕΕ) αριθ. 952/2013, κατά τη διάρκεια περιόδου τριών μηνών από την ημερομηνία έναρξης της ισχύος του παρόντος κανονισμού.
         
         
            Άρθρο 3
            Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
         
         
            Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            Βρυξέλλες, 6 Σεπτεμβρίου 2019.
            
               
                  Για την Επιτροπή,
               
               
                  εξ ονόματος του Προέδρου,
               
               Stephen QUEST
               
                  Γενικός Διευθυντής
               
               
                  Γενική Διεύθυνση Φορολογίας και Τελωνειακής Ένωσης
               
            
         
         
            (1)  ΕΕ L 269 της 10.10.2013, σ. 1.
         
            (2)  Κανονισμός (ΕΟΚ) αριθ. 2658/87 του Συμβουλίου, της 23ης Ιουλίου 1987, για τη δασμολογική και στατιστική ονοματολογία και το κοινό δασμολόγιο (ΕΕ L 256 της 7.9.1987, σ. 1).
      
      
         
            ΠΑΡΑΡΤΗΜΑ
            
                        Περιγραφή των εμπορευμάτων
                     
                     
                        Κατάταξη
                        (κωδικός ΣΟ)
                     
                     
                        Αιτιολόγηση:
                     
                  
                        (1)
                     
                     
                        (2)
                     
                     
                        (3)
                     
                  
                        Ζεύγος άκρων αποτελούμενο από πλαστικό και μέταλλο (χάλυβας με αιχμή από βολφράμιο) ειδικά σχεδιασμένο ώστε να προσαρτάται σε ράβδους σκανδιναβικής πεζοπορίας με σύστημα κλικ.
                        Βλέπε εικόνα (*1).
                     
                     
                        9506 91 90 
                     
                     
                        Η κατάταξη καθορίζεται από τους γενικούς κανόνες 1 και 6 για την ερμηνεία της Συνδυασμένης Ονοματολογίας, τη σημείωση 3 του κεφαλαίου 95, καθώς και από το κείμενο των κωδικών ΣΟ 9506 , 9506 91  και 9506 91 90 .
                        Οι ράβδοι σκανδιναβικής πεζοπορίας δεν μπορούν να θεωρηθούν ως ράβδοι και παρόμοια είδη της κλάσης 6602 . Τα αντικειμενικά χαρακτηριστικά των ράβδων σκανδιναβικής πεζοπορίας διαφέρουν από τα αντίστοιχα χαρακτηριστικά των ράβδων της κλάσης 6602 , επειδή οι εν λόγω ράβδοι είναι σχεδιασμένες να χρησιμοποιούνται σε ζεύγη για να ωθούν το σώμα προς τα εμπρός κατά τρόπο παρόμοιο με την κίνηση στο πεδινό σκι. Οι λαβές αποτελούν κάθετη επέκταση των ράβδων και είναι παρόμοιες με τις λαβές των ράβδων που χρησιμοποιούνται στο πεδινό σκι, ενώ οι λαβές των ράβδων πεζοπορίας αποτελούν οριζόντια επέκταση των ράβδων ώστε να επιτρέπουν στους χρήστες να στηρίζουν το βάρος τους με τη ράβδο.
                        Η σκανδιναβική πεζοπορία διαφέρει από την κλασική πεζοπορία, καθώς το άνω μέρος του σώματος κινείται για να ωθεί το σώμα προς τα εμπρός με τη βοήθεια των ράβδων και, ως εκ τούτου, μπορεί να θεωρηθεί φυσική αγωγή κατά την έννοια της κλάσης 9506 .
                        Οι άκρες έχουν χαρακτηριστικό σχήμα και σχεδιασμό, καθώς και ειδικό σύστημα προσάρτησης που τις καθιστούν κατάλληλες για χρήση αποκλειστικά ή κυρίως σε ράβδους σκανδιναβικής πεζοπορίας (είδη της κλάσης 9506 ) κατά την έννοια της σημείωσης 3 του κεφαλαίου 95. Επομένως, αποκλείεται η κατάταξη στην κλάση 6603  ως μέρη ράβδων της κλάσης 6602 , δυνάμει της σημείωσης 1 γ) του κεφαλαίου 66.
                        Συνεπώς, οι άκρες πρέπει να καταταγούν στον κωδικό ΣΟ 9506 91 90  ως μέρη ειδών και υλικό για τη φυσική αγωγή.
                     
                  
               (*1)  Η εικόνα έχει αποκλειστικά ενημερωτικό σκοπό.